作者：陈允平
词牌/韵律：一寸金

paragraphs: 吾爱吾庐，甬水东南半村郭。
试倚楼极目，千山拱翠，舟横沙觜，江迷城脚。
水满苹风作。
阑干外、夕阳半落。
荒烟瞑、几点昏鸦，野色青芜自空廓。
浩叹飘蓬，春光几度，依依柳边泊。
念水行云宿，栖迟羁旅，鸥盟鹭伴，归来重约。
满室凝尘澹，无心处、宦情最薄。
何时遂、钓笠耕蓑，静观天地乐。